
Döntés módja: nyílt szavazás, egyszerű szótöbbség 
Mellékletek: Tájékoztató (előterjesztéshez csatolva)
E L Ő T E R J E S Z T É S

Sülysáp Város Önkormányzata Képviselő-testületének
2014. június 19-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2014. (VI. 19.) ÖKT határozati javaslat

Sülysáp Város Önkormányzatának Képviselő-testülete 
1./ a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja; egyúttal

2./ az 56/2014/Z. (IV. 16.) ÖKT határozatát visszavonja.
Határidő: azonnal

Felelős: polgármester

Sülysáp, 2014. június 12.


Horinka László s.k.


polgármester
Láttam!

Sülysáp, 2014. június 12.
Tóth Krisztina s.k.
jegyző
TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2014. május 15-ei ülése óta 7 képviselő-testületi döntés végrehajtási határideje járt le az alábbiak szerint:

	Határozat száma
	Határozat kelte
	Döntés
	Határidő
	Állapot

	104/2013
	2013-08-15
	A Faluszolga Kft. névváltoztatásával és szervezeti kérdéseivel kapcsolatos döntések. 
	2014-05-31
	Végrehajtva

	27/2014
	2014-02-20
	Pályázat benyújtása a Wass Albert Művelődési Központ és Könyvtár funkcionális megújítására
	2014-05-22
	Végrehajtva

	43/2014
	2014-04-16
	2013. évi belső ellenőrzési jelentés megtárgyalása és elfogadása
	2014-05-31
	Végrehajtva

	46/2014
	2014-04-16
	A tervezett szennyvíztisztító útcsatlakozásának kiépítéséhez szükséges területek elidegenítése
	2014-05-20
	Végrehajtva

	51/2014
	2014-04-16
	Vrábel Csaba kérelme forgalomtechnikai tükör kihelyezésére és járdaépítésre
	2014-05-31
	Végrehajtva

	56/2014/Z
	2014-04-16
	Építési tilalom miatti kártalanítás (Sülysáp 3666 és 3667 hrsz.)
	2014-05-31
	Visszavonásra javasolt

	63/2014
	2014-05-15
	Wass Albert Művelődési Központ és Könyvtár igazgatójának megválasztása
	2014-05-31
	Végrehajtva


Az 56/2014/Z. (IV. 16.) ÖKT határozatában a Képviselő-testület úgy döntött, hogy a Béke utca északi tömbjének feltárásához szükséges út biztosítása végett vételi ajánlatot tesz a Sülysáp 3666 hrsz. alatti ingatlan szabályozási terv szerint érintett hányadára (cca. 1000 m2), valamint a 3667 hrsz. alatti ingatlanra (1186 m2) 500 Ft/m2 ajánlati áron. Mivel azonban jelenleg az ingatlantulajdonosnak nem sürgető az ingatlan eladása, javaslom a határozat visszavonását. 
II. Tájékoztató az előző ülés óta történt fontosabb eseményekről
· Május 19-én a szépkorúak köszöntéséről szóló törvény alapján Bitaróczky Pálné, Szent Imre utcai lakost köszöntöttük jegyző asszonnyal, 90. születésnapja alkalmából.
· Május 22-én ÁROP szervezetfejlesztési projekttel kapcsolatos megbeszélést tartottunk a közbeszerzésben nyertes Agora Intézettel. A megbeszélésen rögzítettük az elvégzendő feladatokat és a kapcsolódó határidőket. 

· Május 24-én a Magyar Polgármesterek Labdarúgó Válogatottjában léptem pályára Sződligeten, a helyi és szomszéd települések öregfiúk csapata ellen.

Ugyanezen a napon a Tápiómenti Tömegsport Alapítvány rendezésében került sor a második Tápiómenti Maratonra. A verseny végén, a díjak átadásán vettem részt. 

· Május 25-én az Európai Uniós képviselők választása rendkívüli esemény nélkül zajlott le településünkön. A választások eredményei a www.valasztas.hu oldalon szavazókörönként is elérhetőek.

· Május 27-én a Móra Ferenc Általános Iskola két alsó tagozatos osztályával a Parlamentbe látogattunk, ami a gyerekeknek és a pedagógusoknak is egyaránt nagy élmény volt.

· Május 28-án a Tápiómenti csatornahálózat üzemeltetési kérdéseivel kapcsolatos egyeztetésen vettem részt Budapesten, ahol jelen volt a Tápiómenti Területfejlesztési Társulás elnökhelyettese Tóth János úr, a projektigazgató Kovács Norbert, a projekt általános tanácsadója Réczey Gusztáv, Szabó Iván ügyvéd a víziközmű törvény megalkotója, a Magyar Energia Hivatal elnökhelyettese, az Országos Természetvédelmi és Vízügyi Igazgatóság főigazgatója, a DMRV vezérigazgatója és egyéb olyan személyek, akik érintettek ebben a kérdésben.

· Május 29-én került sor a szőlőnyaralói P+R parkoló építésével kapcsolatos munkaterület átadására, önkormányzatunkat Horváth Balázs képviselte.

Ugyanezen a napon a FIDESZ Országos Választmánya ülésezett. Az ülésen magam is részt vettem, mivel 2014 májusa óta Pest Megye 9. számú választókörzetének delegáltja vagyok.
Ugyanezen a napon került sor az ÖKOVÍZ Kft. taggyűlésére Cegléden, ahol a tagság elfogadta a 2013. évi mérleget és beszámolót, valamint arról is döntés született, hogy Varjú Tamás ügyvezetővel a szerződését közös megegyezéssel 2014. június 30-ával a társaság felbontja.

· Május 30-án a Közlekedési Tudományos Intézet tömegközlekedési menetrend egyeztetés tartott Nagykátán a járás polgármestereinek és fontosabb intézményeinek, járási hivatal vezetőjének rézvételével. A jelenlévő társaságok (MÁV, Volán) képviselői elmondták, hogy a hatályos menetrendeken lényegében nem kívánnak változtatni, és mivel olyan észrevétel a lakosság részéről nem jutott el hozzám, ami az érintett társaságok menetrendjében változtatás célzott volna a tájékoztatás magam is elfogadtam. 

· Június 2-án a szőlősnyaralói P+R parkoló építésével kapcsolatban lakossági tájékoztatót tartottunk a Móra Ferenc Általános Iskola Tagiskolájának aulájában, az érdeklődés igen csekély volt.

· Június 3-án tartotta a KLIK a kókai sportcsarnokban a pedagógusnapi rendezvényét, tankerület igazgató asszony az érintett települések polgármestereit is meghívta így magam is részt vettem a rendezvényen. Pedagógusnap alkalmából miniszteri elismerő oklevelet vehetett át Balog Mónika, és Konda László a Móra Ferenc Általános Iskola pedagógusai, valamint Fábryné Salvári Katalin a Szent István Általános Iskola pedagógusa. A miniszteri elismeréseken kívül a KLIK elismerő oklevelét is többen megkapták mindkét sülysápi iskola részéről.

· Június 4-én a Nemzeti Összetartozás Napja alkalmából a Fő utcai világháborús emlékmű mellet emlékeztünk a 94 évvel ezelőtti, hazánkat szétszakító békeszerződés aláírására és vallottuk meg közösen nemzeti összetartozásunkat, az elszakított területeken élő magyarsággal.

· Június 5-én Nagykáta alpolgármestere dr. Salibáné dr. Papp Terézia alpolgármester asszony egyeztető megbeszélésre hívta a nagykátai hulladékátrakó állomásra és a nagykátai hulladékudvarra beszállító települések polgármestereit, mivel a Hírös Kft. egyik létesítményt sem üzemelteti. A megbeszélésen a jelenlévő polgármesterek egyetértettek abban, hogy nem várható el a településektől ezen létesítmények üzemeltetése, mivel az üzemeltetési költségek jelentősen meghaladnák az üzemeltetéssel elérhető bevételeket. Ezen létesítmények üzemeltetésére egyébként évekkel ezelőtt a Hírös Kft. szerződésben vállalt kötelezettséget, amit most azzal próbál lerázni magáról, hogy nem végezhet közszolgáltatói tevékenységet. A két létesítmény üzemeltetésére vonatkozóan önkormányzatunk nyilatkozatát várja Nagykáta városa a tekintetben, hogy a település a lakosságarányosan reáeső költségeket és a közös üzemeltetést vállalja-e vagy sem.
Sülysáp, 2014. június 12.

Horinka László s.k.

polgármester

